《题金坛张氏云泉斋》
元代·陈显曾

尔家南山不计年，松下小斋长独眠。闲云栖户堕复起，回溜入溪清可沿。

山头抱犊夕阳下，池上种花春雨前。愧我始衰仍远役，束书西问汉江船。

作者简介：元毗陵人，字景忠。博学明经，为文出汉魏间。顺帝至正元年举人。历汉阳、常州教授，累迁儒学提举，以翰林修撰致仕。有《昭先稿》。